Wave-Gotik-Treffen

Το Wave-Gotik-Treffen είναι ένα διεθνές μουσικό φεστιβάλ της γκοθ μουσικής και γενικότερα της γκοθ κουλτούρας στη Λειψία της Γερμανίας. Περισσότερα από 150 συγκροτήματα και καλλιτέχνες από διάφορα είδη μουσικής (gothic rock, EBM, industrial, noise, darkwave, νεοφολκ, νεοκλασική και μεσαιωνική μουσική είναι μερικά παραδείγματα) παίζουν σε πολλούς χώρους σε όλη την πόλη για τέσσερις ημέρες το Σαββατοκύριακο της Πεντηκοστής (για τους Καθολικούς). Το φεστιβάλ περιλαμβάνει επίσης πολλά ολονύχτια πάρτι χορού, πολλές εκθέσεις με μεσαιωνικά, γοτθικά και συναφή εμπορεύματα, μια ποικιλία πολιτιστικών εκθέσεων και παραστάσεων, μεγάλα θεματικά πικνίκ και μια σειρά από ανεπίσημες περιθωριακές εκδηλώσεις.

Με 18.000 έως 20.000 τακτικούς επισκέπτες, το WGT είναι ένα από τα μεγαλύτερα φεστιβάλ της gothic, cybergoth, steampunk και rivethead κουλτούρας παγκοσμίως.

 Ιστορία 
Μια πρώτη απόπειρα για ένα τέτοιο φεστιβάλ έγινε το 1987 στο Πότσνταμ. Ωστόσο, καθώς οι νόμοι της Λαϊκής Δημοκρατίας της Γερμανίας καθιστούσαν παράνομες αυτού του είδους τις εκδηλώσεις,παρευρέθηκαν μόνο μερικές εκατοντάδες επισκέπτες.

Το 1992,μετά την επανένωση της Γερμανίας, το πρώτο επίσημο Wave-Gotik-Treffen πραγματοποιήθηκε στο κλαμπ Eiskeller (τώρα Conne Island) στη Λειψία. Από τότε, ο αριθμός των επισκεπτών έχει αυξηθεί κατά πολύ.

Η μεγαλύτερη προσέλευση στο WGT ήταν το 2000 με 25.000 επισκέπτες. Ωστόσο, το φεστιβάλ εκείνης της χρονιάς υπέστη οικονομική κατάρρευση την τρίτη μέρα και χρειάστηκε να ματαιωθεί. Αφού είχαν φύγει όλοι οι φύλακες του φεστιβάλ, τα περισσότερα συγκροτήματα και μεγάλο μέρος του τεχνικού προσωπικού, εθελοντές βοηθοί και πολλά συγκροτήματα που έπαιζαν διοργάνωσαν δωρεάν μια τελευταία συναυλία. 

 Εκδηλώσεις 
μικρογραφία|Συμμετέχοντες σε «βικτωριανό» πικνίκ στο Φεστιβάλ του 2016
Ένα σημαντικό κομμάτι του Wave-Gotik-Treffen είναι οι συναυλίες των συγκροτημάτων. Γενικά, ο αριθμός των μουσικών παραστάσεων πλησιάζει τις 200, και καλύπτουν το εύρος της «σκοτεινής μουσικής» συμπεριλαμβανομένων των deathrock, dark electro, EBM, μέταλ, gothic metal, και industrial . Διατίθεται επίσης περιορισμένος αριθμός δωρεάν εισιτηρίων για όσους συμμετέχουν επίσημα στο φεστιβάλ για να παρακολουθήσουν παραστάσεις όπερας, συναυλίες κλασικής μουσικής, θέατρο και μπαλέτο.

Υπάρχει μια αγορά στον κεντρικό χώρο των εκδηλώσεων σε όλη τη διάρκεια του φεστιβάλ και είναι ίσως η μεγαλύτερη για την κοινότητα των goth και της «dark κουλτούρας» οπουδήποτε στον κόσμο. Επίσης πολλά μαγαζιά στη Λειψία ειδικεύονται μόνιμα σε ρούχα, παπούτσια και αξεσουάρ γοτθικού στιλ και μπορούν να κάνουν προσφορές κατά τη διάρκεια των εκδηλώσεων.

Πολλά μουσεία στη Λειψία, όπως το Αιγυπτιακό Μουσείο, το Μουσείο Καλών Τεχνών και τα Μουσεία Grassi προσφέρουν δωρεάν είσοδο ή ειδικές ξεναγήσεις για τους συμμετέχοντες στο φεστιβάλ επί πληρωμή.

Επιπλέον, υπάρχουν αναγεννησιακές εκθέσεις, αγορές με παγανιστικά αντικείμενα, θεματικά πικνίκ, εκδηλώσεις Gothic Romance, πρεμιέρες ταινιών, λογοτεχνικές αναγνώσεις, διαλέξεις και συζητήσεις.

Αργότερα τα βράδια υπάρχουν πολλά νυχτερινά χορευτικά κλαμπ, με κορυφαίους DJs της dark μουσικής, σε χώρους όπως το Darkflower και το Moritzbastei, καθώς και μια περιοχή χορού εντός του ίδιου του κύριου χώρου.

Κι άλλες εκδηλώσεις με ξεχωριστή είσοδο λαμβάνουν χώρα στη Λειψία ταυτόχρονα με το Wave-Gotik-Treffen. Υπάρχει ένα φεστιβάλ ηλεκτρονικής μουσικής στο NonTox, ένα φεστιβάλ "Gothic Pogo", δωρεάν εκδηλώσεις όπως βικτωριανά πικνίκ και και ένα "βικτωριανό χωριό" και πολλά άλλα.

 Παραπομπές 

Κατηγορία:Φεστιβάλ